Document ID: 32008R0849

ΚΑΝΟΝΙΣΜΌΣ (ΕΚ) αριθ. 849/2008 ΤΗΣ ΕΠΙΤΡΟΠΉΣ
της 28ης Αυγούστου 2008
για τροποποίηση του κανονισμού (ΕΚ) αριθ. 3199/93 σχετικά με την αμοιβαία αναγνώριση των διαδικασιών για την πλήρη μετουσίωση της αλκοόλης με σκοπό την απαλλαγή από τους ειδικούς φόρους κατανάλωσης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (1), και ιδίως το άρθρο 27 παράγραφος 4,
Εκτιμώντας τα ακόλουθα:
(1)
Ο κανονισμός (ΕΚ) αριθ. 3199/93 της Επιτροπής (2) προβλέπει ότι οι μετουσιωτικές ουσίες που χρησιμοποιούνται σε κάθε κράτος μέλος για τους σκοπούς της πλήρους μετουσίωσης της αλκοόλης, σύμφωνα με το άρθρο 27 παράγραφος 1 στοιχείο α) της οδηγίας 92/83/ΕΟΚ, περιγράφονται στο παράρτημα του εν λόγω κανονισμού.
(2)
Σύμφωνα με το άρθρο 27 παράγραφος 1 στοιχείο α) της οδηγίας 92/83/ΕΟΚ, τα κράτη μέλη οφείλουν να απαλλάσσουν από τον ειδικό φόρο κατανάλωσης την αλκοόλη που έχει υποστεί πλήρη μετουσίωση σύμφωνα με τις απαιτήσεις κάθε κράτους μέλους, εφόσον οι απαιτήσεις αυτές έχουν δεόντως κοινοποιηθεί και γίνει δεκτές υπό τους όρους των παραγράφων 3 και 4 του ίδιου άρθρου.
(3)
Στις 11 Σεπτεμβρίου 2007, η Ελλάδα ανακοίνωσε ορισμένες μεταβολές των οικείων διεργασιών μετουσίωσης που επιτρέπει ο κανονισμός (ΕΚ) αριθ. 3199/93 της Επιτροπής.
(4)
Στις 27 Σεπτεμβρίου 2007, η Επιτροπή διαβίβασε την ανακοίνωση αυτή στα λοιπά κράτη μέλη.
(5)
Σύμφωνα με το άρθρο 27 παράγραφος 4 της οδηγίας 92/83/ΕΟΚ, δεδομένου ότι ούτε η Επιτροπή ούτε κανένα από τα λοιπά κράτη μέλη ζήτησε εντός της καθορισμένης προθεσμίας να παραπεμφθεί το ζήτημα στο Συμβούλιο, θεωρείται ότι το Συμβούλιο ενέκρινε, με ισχύ από τις 27 Νοεμβρίου 2007, τις μεταβολές των διεργασιών μετουσίωσης που κοινοποιήθηκαν από την Ελλάδα.
(6)
Κατά συνέπεια, πρέπει να τροποποιηθεί αναλόγως ο κανονισμός (ΕΚ) αριθ. 3199/93.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ειδικών φόρων καταναλώσεως,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο παράρτημα του κανονισμού (ΕΚ) αριθ. 3199/93, η καταχώρηση που αφορά την Ελλάδα αντικαθίσταται από το ακόλουθο κείμενο:
«Ελλάδα
Αιθυλική αλκοόλη χαμηλής ποιότητας (κεφαλές και ουρές απόσταξης), αλκοολικού τίτλου τουλάχιστον 93 % vol και όχι άνω του 96 % vol, στην οποία προστίθενται οι ακόλουθες ουσίες ανά εκατόλιτρο ενυδατωμένης αλκοόλης 93 % vol:
-
μεθανόλη: 2 λίτρα,
-
τερεβινθέλαιο: 1 λίτρο,
-
φωτιστικό πετρέλαιο: 0,50 λίτρο,
-
κυανούν του μεθυλενίου: 0,40 γραμμάρια.
Σε θερμοκρασία 20 °C, ο αλκοολικός τίτλος του αναλλοίωτου τελικού προϊόντος πρέπει να φθάνει το 93 % vol.»
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Αυγούστου 2008.

Labels: 7
2
17
18